## L’Auditori de Castelló i el Palau de Congressos de Peníscola reben el pianista Moisés P. Sánchez

*** El pianista presentarà el seu recital *Soliloquio* el divendres 18 d’octubre a Peníscola i el dissabte 19 a Castelló
* L’Auditori de Castelló acollirà també el divendres 18 la proposta de Soul Chemistry dins del cicle *de jazz***

L’Auditori de Castelló i el Palau de Congressos de Peníscola, espais propis de l’Institut Valencià de Cultura, presenten este cap de setmana el recital *Soliloquio*, del pianista Moisés P. Sánchez. El divendres 18 d’octubre a les 19:00 hores estarà a Peníscola i el dissabte 19 d’octubre a les 19:00 hores a Castelló.

Moisés P. Sánchez és un músic d’imaginació sorprenent, premiat dins i fora de les nostres fronteres i amb una creixent projecció internacional. L’artista es presenta en este espectacle amb un piano i l’amplitud de la seua música. Compositor, productor musical, pianista, improvisador i arranjador, Moisés va ser nominat als Grammy Llatins pel seu disc *Unbalanced: concerto for ensemble*. *Soliloqui* és un recital sense un programa preestablit; la llibertat i el talent d’un dels majors valors del *jazz* europeu.

D’altra banda, l’Auditori de Castelló acollirà també el divendres 18 d’octubre, a les 22.00 hores, la proposta de *swing* i *jazz* commovedor de Soul Chemistry, dins del cicle ‘Club de jazz’. Vincent Herring i Joris Dudli tiren la vista arrere després d’una llarga i fructífera col·laboració, juntament amb l’estrela emergent Erena Terakubo als vents i una secció rítmica de primer nivell que inclou Gary Fisher de Nova York en el piano i Ignasi González en el contrabaix.

Fecha: 16/10/2024